Päästjate hiljutisest moraalilugemisest polnud kasu. Voodis suitsetamisest alanud tulekahju võttis kaks inimelu - Tartu Postimees
12. veebruar 2019, 12:07
Täna öösel põles Tartumaal Nõo vallas Nõgiaru külas kahekorruselises kortermajas korter, kust päästjad leidsid hukkunud mehe ja naise. Samas korteris käisid päästjad alles eelmise aasta novembris tuleohutusnõu andmas. Oli teada, et seal elanud mees tavatses voodis suitsetada ja kippus suitsuandurit laest alla võtma, sest selle häire segas toas sigareti tõmbamist.
Täna kell 3.14 teatati, et Nõo vallas Nõgiaru külas põleb puidust kahekorruselise kortermaja esimesel korrusel korter. Kohale rutanud päästjad sisenesid kohe ruumidesse, kust tõid välja hukkunud 66-aastase naise. Kustutustööde käigus leiti veidi hiljem ka 64-aastase mehe surnukeha.
Põleng kustutati lõplikult ligi kahe tunniga. Kõige rohkem sai tulest kahjustada korteri magamistuba, kus põles voodi. Menetlusinspektori kinnitusel sai tulekahju alguse sellest, et inimene oli voodis põleva suitsuga magama jäänud. Ka oli korteris näha märke hiljutisest alkoholi tarvitamisest.
Päästjad on Nõgiaru küla elamutes käinud tuleohutust hindamas ja selle parandamiseks elanikele nõuandeid jaganud. Põlenud korteriga majas käidi viimati läinud aasta novembris.
Hukkunud mees tavatses voodis suitsetada ning seda tegevust segavat suitsuandurit laest alla võtta.
Päästjad soovitavad tungivalt ohutuse tagamiseks suitsetada ruumidest väljas. Pärast suitsetamist tuleb sigaret hoolikalt tuhatoosi või näiteks veega purki kustutada. Põleva sigaretiga mugavalt voodisse või tugitooli pikali heita on eluohtlik. Madratsi või pehme mööbli vahele pudenenud hõõguv suitsuots võib põhjustada tulekahju ootamatult alles tundide möödudes.
Sel aastal on Eestis tulekahjudes hukkunud juba kaheksa inimest. Pooled neist on surma saanud hooletust suitsetamisest alguse saanud põlengutes. Nõo vald pole hukkunuga tulekahjudest pääsenud alates 2016. aastast.
2016. aastal hukkus Nõo vallas tulekahjudes kolm inimest, 2017. aastal üks ning 2018. aastal kaks inimest. Päästekeskuse ennetusbüroo esindajad ja Tartumaa päästepiirkonna juhataja kutsuvad Nõo valla esindajad kokkusaamisele, et koos mõelda, kuidas vallas tulekahjude ennetustööd tõhusamalt teha.
voodis suitsetamine